《镇海楼》
明代·伦以诜

井干丽谯宁复云，齐云落星空尔闻。粤中佳丽此重见，宇内楼台应少群。

画栋迢迢上霄汉，雕梁隐隐栖烟云。我来登眺发孤咏，抚今怀昔情缤纷。

丹霄清切接朱甍，缓步俄跻最上层。淼淼鲸波抱河汉，重重龙卧拥冈陵。

双旌载止成修复，万事依然有废兴。从此灵光终古在，八方冠盖几同登。

曲曲栏干近斗杓，凌云爽气自飘飖。八区玄览归双睫，五历丹梯到九霄。

南纪每思雄紧地，北辰长仰圣明朝。占祥望气存周制，岂但登临逸思饶。

作者简介：广东南海人，字彦群。伦以训弟。嘉靖十七年进士。授礼部主事，官至南京兵部郎中，力乞归养。晚年犹力学，卒年八十。